1 Abbates ad Capitulum venientes in vigilia Sanctae Crucis, intrent Cistercium ante Tertiam, et post Tertiam missa de Spiritu Sancto in conventu solemniter celebretur. 2 Si dominica fuerit, missa matutinalis de dominica, maior de Spiritu Sancto erit, et hoc apud Cistercium ; in ceteris domibus nostri Ordinis in eadem vigilia missa de Spiritu Sancto dicetur ; sed si dominica evenerit, matutinalis de Spiritu Sancto, maior de dominica erit. Haec autem de Spiritu Sancto pro praesenti defuncto non intermittetur. 3 In officio defunctorum quando hebdomadarius antiphonam incipit, qui post eum in choro stat, *Benedictus* et *Magnificat* a podio semotus imponat. 4 Si necesse fuerit ut novitii mittantur ad grangias ad laborandum, eadem die ad abbatiam revertantur. 5 Cursores numquam comedant coram abbatibus in domibus vel grangiis seu cellariis nostris. In via vero ad Capitulum non transeant sed nec intrent quatuor primas abbatias Firmitatem, Pontiniacum, Claramvallem, Morimundum, donec post finem Capituli, ubi fuerit eis constitutum, abbatibus suis occurrant. 6 Sententiae furum istud adiicitur ut monachus vel conversus qui cum furto recesserit, vel in proprietate sua in furto deprehensus fuerit, ultimus omnium semper sit eo scilicet ordine quo recipitur, et omni sexta feria per annum sit in pane et aqua, et XL diebus grossiori pane vescatur. Si conversus fuerit, ad terram comedat, et si ad aliam domum emittatur, eamdem poenam sustineat. Abbas autem secundum quantitatem culpae manum suam poterit aggravare. 7 Prohibetur firmiter a Capitulo generali ne quis episcopus, etsi Ordinis nostri fuerit, novitios benedicat, vel visitationes in domibus nostris faciat, sed neque se de electionibus nostri Ordinis intermittat. 8 Monachi S. Eugendi et monachi S. Menevii beneficiis Ordinis nostri associentur, et cum ceteris scribantur. 9 Abbas de Aquilis qui duobus annis continuis non venit ad Capitulum, cum venire deberet, usque ad Pascha Cistercio se praesentet, et interim sententiam peragat a Capitulo generali super hoc constitutam : omni sexta feria sit in pane et aqua, et extra stallum abbatis ; alioquin se sciat esse depositum. Et quia patri abbati fuit inobediens, qui eum ad se mandavit et venire contempsit, tribus diebus sit in levi culpa, uno eorum in pane et aqua et hanc poenitentiam ad matrem domum prosequatur. Abbas de Morelore hoc ei faciat nuntiari. 10 Abbas de Arsneborc qui hoc anno venire debuit ad Capitulum et non venit, observet sententiam super hoc a Capitulo generali institutam scilicet : extra stallum abbatis sit et omni sexta feria sit in pane et aqua, usquedum Cistercio se praesentet. Abbas de Eurebac hoc ei denuntiet. 11 Praecipitur abbati Vallis Ecclesiarum ut duos monachos et unum conversum quos contra formam Ordinis accommodavit Petro Ferrandi, revocet ad domum suam usque ad Natale Domini. Quod si venire contempserint, pro fugitivis habeantur. Abbas vero qui contra formam Ordinis hoc facere praesumpsit, veniat ad sequens Capitulum generale super hoc veniam petiturus. 12 Abbatibus Fossae Novae et Casemarii qui episcopos nostri Ordinis faciunt visitare filias suas abbatias de Sicilia et Calabria, et abbates creare, et novitios benedicere, praecipitur auctoritate Capituli generalis ut ad sequens Capitulum Cistercium veniant, super hoc responsuri. Inhibetur autem firmiter a Capitulo generali ne aliqua de praemissis a praefatis vel ab aliis nostri Ordinis abbatibus de cetero aliquatenus praesumatur. Abbas Sancti-Stephani de Bosco hoc eis denuntiet. 13 Abbas Sanctae-Crucis qui Insulam Thomae in Hungaria, expulsis monachis Claraevallis, minus discrete cum suis subintravit, tribus diebus sit in levi culpa, uno eorum in pane et aqua ; et de eodem loco deinceps non se intromittat sine licentia abbatis Claraevallis. Res autem Claraevallis, quas vel ipse vel sui ceperunt, Claraevallensibus ex integro restituere non retardent. 14 Quoniam dicitur quod abbates S.-Iusti a multo tempore non venerunt ad Capitulum, praecipitur illi qui de novo creatus est ut anno sequenti, omni occasione postposita, Capitulo se praesentet. Abbas Fontis Vivi, pater eius, hoc ei denuntiet. 15 Abbas de Monte Pomerii qui detulit litteras Capitulo pro homine saeculari contra formam Ordinis, tribus diebus sit in levi culpa, uno eorum in pane et aqua. 16 Abbates Cariloci et Belli loci qui miserunt conversum ad romanam Curiam sine licentia Ordinis ad impetrandam sepulturam converso extra Ordinem defuncto, tribus diebus sit in levi culpa, uno eorum in pane et aqua. 17 Abbati de Karrozeto cui praeceptum fuit ut anno praeterito ad Capitulum deferret 60 obolos reddendos abbati de Begart, et non fecit, et iterum auctoritate Capituli mandatum est ut usque ad Pascha proxime transactum redderet et adimplere distulit, tertio praecipitur ut ad sequens Capitulum, omni occasione postposita, se praesentet et obolos praefatos secum deferat abbati de Begart, cui debentur redditurus, et responsurus Capitulo generali de negligentiis praeteritis. Abbas de Orta qui nuntiare debuit abbati de Karrozeto mandatum Capituli et abbati de Spina poenitentiam pro neglectu, et praesenti Capitulo quid super iis gestum sit minime nuntiavit, sex diebus sit in levi culpa, duobus eorum in pane et aqua. Abbas de Petris utrique provideat nuntiare. 18 Abbas de Sacramoenia qui hoc anno ad Capitulum non venit, cum venire debuisset, scriptam super hoc poenam sustineat, videlicet ut omni sexta feria sit in pane et aqua, et extra stallum abbatis donec Cistercio se praesentet. Abbas de Morerolis hoc ei denuntiet. 19 Abbas de Boclan qui dixit episcopo Briocensi quod tantum per cursorem egisset in impetratione orationum quam in persona propria qui a remotis partibus venerat, sex diebus sit in levi culpa, duobus eorum in pane et aqua. 20 Abbates qui occasione cuiusdam dedicationis contra formam Ordinis se radi fecerunt, sex diebus sint in levi culpa, duobus eorum in pane et aqua. Conventus autem domus illius, videlicet de Sconaugia, uno die sit in pane et aqua. Abbates praesentes absentibus hoc denuntient. 21 Abbas Sambucinae qui hoc anno ad Capitulum venire debuit et non venit ; tres quoque abbates, videlicet de Brigaria, de Aqua formosa et de Ligno qui ad Capitulum numquam venisse dicuntur, scriptam super hoc poenam sustineant, donec Cistercio se praesentent. Abbas S. Stephani de Bosco hoc eis denuntiet. 22 De abbate Sancti-Anastasii qui monachum suum alii Ordini, ut ibi prior constitueretur, dicitur concessisse, et sine aliqua utilitate remotas adire regiones, ibique per quatuor vel quinque menses dicitur commorari, committitur abbati Claraevallis qui hoc usque Pascha diligenter exquirat, et si ita invenerit, eum absque retractatione deponat, et monachum ad domum propriam in instanti faciat revocari ; et si inobediens fuerit, pro fugitivo habeatur. 23 Querela de Claustro et de Sconaugia committitur abbati Claraevallis ut sicut anno praeterito statuit faciat observari, hoc addito quod si super illa dispositione viderit aliquid dispensandum, dispenset. 24 Querela abbatis de Mera contra abbatem de *Carrazeto,* iterum committitur abbatibus de Spina et de Morelore, auctoritate Capituli terminanda. Abbas qui hanc commissionem debuit nuntiare praedictis abbatibus anno praeterito, et nuntiare neglexit, tribus diebus sit in levi culpa, uno eorum in pane et aqua. Abbas de Bardona hoc ei nuntiet. 25 Querela abbatum de Fontanis et de Furnasio super pasturis committitur abbatibus de Nevalle et de Ruffroc, auctoritate Capituli terminanda. Abbas de Margan hoc eis denuntiet. 26 Querela abbatis de Ripatorio contra Moras committitur abbatibus Trium Fontium, Monasterii in Argona et de Bullencort, auctoritate Capituli terminanda. 27 Querela abbatum de Gratia Dei et de S.-Leonardo committitur abbatibus de Castellariis et de Trizai qui accedant ad loca possessionum de quibus est questio et convocatis partibus et inspectis authenticis diligenter inquirant per quem sive per quos status compositio inter domos facta minime observetur et emendandi in eos qui rei fuerint, auctoritate Capituli plenam habeant potestatem. 28 Querela abbatum de Bullio et de Sancto-Leonardo de inobedientia filii ad patrem et de salinis et de inordinata visitatione committitur abbatibus de Dalon, de Pinu et de Trizai, qui inquirant diligenter de praemissis, et quod iustum fuerit, auctoritate Capituli digne corrigant et emendent. 29 Petitio nobilis mulieris Constantiae de Thonu de construenda abbatia, committitur abbatibus de Margan, de Quinquesude et de Tama ; qui ad locum accedentes diligenter inspiciant situm et statum et circumstantias loci et cetera quae ad fundandam abbatiam conveniant, et quod invenerint, sequenti Capitulo nuntiare procurent. 30 Abbati Vallis-Sancti-Petri conceditur Romam ire vel nuntium destinare. 31 De recompensatione facienda abbati Sanctae-Mariae pro castro destructo, committitur abbati Morimundi, ut sicut viderit expedire, ita faciat, auctoritate Capituli. 32 De monachis de Tela de quibus dicitur quod quasi ostiatim panem mendicant, committitur abbati Morimundi, qui sic de eis ordinet et provideat ut nec Ordini scandalum, nec animabus occasione mendicationis huiusmodi proveniat detrimentum. 33 Abbati de Cadon praecipitur auctoritate Capituli generalis ut abbatibus Fontis Willermi, de Gondone, filiis suis, cum consilio et auxilio abbatis Pontiniaci libros provideat ecclesiasticos quibus carent. 34 De eo quod Dominus Papa facit commissiones causarum abbatibus, prioribus et cellerariis Ordinis, unde domus nostrae gravantur et Ordo, committitur Domino Cistercii, ut supplicet Domino Papae quatenus saltem de prioribus et subprioribus et cellerariis nobis dignetur parcere, si placet. 35 De abbate de Fontanis qui habet novitium in domo sua qui videtur esse citra annos, committitur abbatibus de Oratorio et de Bagizes qui accedant ad domum de Fontanis, et quod super hoc contra instituta Capituli generalis praesumptum invenerint, auctoritate eiusdem Capituli digne corrigant. 36 Conceditur abbati Siticensi ut eodem anno veniat ad Capitulum quo illi de Hungaria soliti sunt venire. 37 De Cartusiensibus committitur abbati Bonae Vallis qui accedat ad eos auctoritate Capituli generalis et inducat ad observationem compositionis, et responsum eorum sequenti Capitulo renuntiet. 38 De abbatibus de Rievalle, de Gardona, et de Waurelée qui de praecepto Capituli collegerunt XXV marchas et VIII sol. et IV sterlingos, qui expensi sunt pro interdicto Angliae, committitur abbati de Margan ut eis suggerat quatenus usque ad Pascha mittant easdem marchas Cistercium unde sumpti sunt. 39 Querela abbatum de Begar et de Cormaloen iterum committitur abbatibus de Savigniaco, de Buzeio et de Veteri Villa qui hoc exequi neglexerunt sex diebus sint in levi culpa duobus eorum in pane et aqua. 40 Abbati de Fontanis conceditur ad petitionem archiepiscopi Turonensis ut anniversarium avunculi eiusdem archiepiscopi in domo sua fiat, sedendo tamen. 41 Abbatibus de Asilo et de Nova valle committitur visitatio domus de Lisa qui ascito secum abbate de Tuta Valle, diligenter inquirant excessus omnium et monachorum de Fontanis qui in visitatione domus illius inhoneste se habuisse dicuntur, et tam in capite quam in membris digne quae corrigenda cognoverint, corrigant, et quod invenerint de duobus visitatoribus monachis quidve factum fuerit Capitulo sequenti renuntient. 42 Praecipitur abbatibus de Vilerio et de Paris et de Porta Coeli, ut ducem Bertodum adeant, et ad restituenda damna quae dominus nostris intulerit, ex parte Capituli rogent et commoneant. 43 Querela Hugonis militis contra domum Fontineti committitur abbatibus de Tusleio, de Quintiaco et de Alba-Ripa, auctoritate Capituli terminanda. 44 De abbate Casae Novae de quo multa dicuntur, committitur abbatibus de Tileto et Sancti-Andreae ut rem diligenter inquirant, et quod invenerint Capitulo sequenti renuntient, et abbas ipse ad sequens generale Capitulum omni occasione remota veniat responsurus. 45 Abbatibus de Colomba et de Stafarda committitur ut ad domum de Cliento accedant, et inquisita diligenter culpa conspiratorum, auctoritate Capituli digne corrigant, et ad hoc si necesse fuerit, saeculares potestates in auxilium adducant, et quod factum fuerit, Capitulo sequenti nuntient. 46 Committitur abbatibus de Margan et de Longo-Villari ut querelam audiant quam proponit comes Boloniae de abbatibus de Kiunde et de Dora pro Bergense Sancti-Audomari et ipsos abbates instruant ut ipsam querelam ita compescant quod Capitulum super hoc minime molestetur. 47 Abbatibus Bellae Vallis et Caroliloci committitur ut archiepiscopum Bisuntinum adeant et ex parte Capituli rogent et commoneant quatenus de Domno Humberto de Thunez tam districtam iustitiam exerceat pro domo Balernae quod propter hoc Capitulum conqueri non cogatur. 48 Petitio abbatis de Barona super abbatia transferenda committitur abbati de Firmitate. 49 Petitio Willermi Victimillensis comitis de abbatia construenda committitur abbatibus Casae Novae et Casal Gualonis, qui locum videant, si Ordini sit idoneus, si sufficientiam habet in possessionibus, et quod invenerint, Capitulo sequenti renuntient. 50 Abbas de Bethania qui sacerdotes circiter LXX occasione fraternitatis in domum propriam recipiens cum ipsis in choro missam post sextam solemniter celebravit, et in capitulo sermonem facere se praesente et in refectorio comedere permisit, et cum ipsis postquam ipse comedit, et post cum abbatibus in infirmitorio, deponitur in instanti. 